**Νεοελληνική Γλώσσα Α΄Γυμνασίου**

**Ενότητα 5η**

Διδάσκουσα :Πολυζωγοπούλου Ελένη

Τμήματα: Α΄2, Α΄4

18-03-20

Α΄Κείμενο:

**Τίτλος:Η αξία του θεάτρου στην εκπαίδευση**

Όλες οι καλές τέχνες αναμφισβήτητα συμβάλλουν στην πνευματική καλλιέργεια και τη σωστή διαπαιδαγώγηση των νέων, αφού πέραν της παιδευτικής έχουν και την εκπαιδευτική ιδιότητα και ικανότητα. Αν όμως θα έπρεπε να ξεχωρίσουμε κάποια τέχνη, αυτή θα ήταν η τέχνη του θεάτρου! Το σχολικό θέατρο βοηθά ποικιλοτρόπως τον άνθρωπο και ιδιαιτέρως τον μαθητή να ανακαλύψει πράγματα που δεν μπορούσε να φανταστεί ποτέ ότι τα διαθέτει. Το θέατρο συνδράμει στο να μπορέσει ένα παιδί να γίνει καλύτερο με τον εαυτό του, αλλά και με τους γύρω του.

 Το θέατρο τονώνει καταρχήν την αυτοπεποίθηση, την αυτοεκτίμηση των παιδιών που θα παραστήσουν ένα θεατρικό έργο. Η ιδέα και μόνο ότι μετά από μήνες προετοιμασίας θα βρίσκονται στο σανίδι και εκατοντάδες μάτια θα είναι στραμμένα πάνω τους, μπορεί αρχικά να αγχώνει τους μαθητές ,αλλά κατόπιν τους κάνει να πιστέψουν την πιο ενεργειακή ίσως λέξη, που δεν είναι άλλη από το ρήμα μπορώ!

Δεν είναι άριστα στα μαθήματα όλα τα παιδιά. Όλα όμως τα παιδιά έχουν ταλέντα. Φανταστείτε λοιπόν πόσο άξιο νιώθει ένα παιδί που ενώ γνώριζε το ίδιο ότι είναι μέτριο στις επιδόσεις των μαθημάτων, χαίρει εκτίμησης και αναγνώρισης λόγω της εμπλοκής του και της συμμετοχής του σε μια εκδήλωση του σχολείου, όπως το θέατρο.

 Οι μαθητές μέσα από ένα έργο κάνουν πράξη τη ρήση του Μακρυγιάννη «Το εμείς πάνω απ’ το εγώ». Τα παιδιά «τσαλακώνουν» το είναι τους και στο βωμό του συλλογικού αποτελέσματος και του πνεύματος της ομαδικότητας αίρουν τους όποιους εγωισμούς και βάζουν μπροστά το καλό της ομάδας – παρέας.

 Το θέατρο είναι ακόμη ένα μέσο ώστε τα παιδιά να συνεργαστούν βαθύτερα με τους καθηγητές τους, να δημιουργήσουν μια πιο δυνατή σχέση και να δουν ότι και εμείς οι «μεγάλοι» έχουμε ανησυχίες, αναζητήσεις και προβληματισμούς.

**Β ΄Ασκήσεις/ Θέματα:**

**1ο Θέμα:**

1α. Πώς συμβάλλει, σύμφωνα με το κείμενο, το σχολικό θέατρο στη δημιουργία δυνατής σχέσης ανάμεσα στους μαθητές και τους καθηγητές τους;

1β. Να σχολιάσετε τη ρήση του Μακρυγιάννη με αναφορά στη σχολική θεατρική παράσταση, αξιοποιώντας τα στοιχεία του κειμένου, αλλά και τα δικά σας επιχειρήματα. Μπορείτε να χρησιμοποιήσετε και ένα παράδειγμα από τη βιωμένη εμπειρία σας από το σχολικό θέατρο.

**2ο Θέμα:**

2α. Να κάνετε τη δομή της 2ης παραγράφου: ‘’ Το θέατρο …..τονώνει…. μπορώ!’’

2β. Σε ποιο είδος κειμένου ανήκει το παραπάνω κείμενο( αφηγηματικό, περιγραφικό ή επιχειρηματολογικό); Απαντήστε τεκμηριώνοντας την απάντησή σας , αξιοποιώντας στοιχεία του κειμένου.

2γ. συμβάλλουν, να ξεχωρίσουμε, να αγχώνει, να πιστέψουν: αφού βάλετε τα παράγωγα ρήματα σε α΄πρόσωπο οριστικής ενεστώτα, να διακρίνετε τα προθήματα και τα επιθήματα που χρησιμοποιούνται στον σχηματισμό τους. Στη συνέχεια, να βρείτε σε ποιες ρηματικές φράσεις ανήκουν τα παραπάνω ρήματα και πώς οργανώνεται, εν τέλει, το μήνυμα που μεταδίδεται με την επικοινωνία μέσα από τις παραπάνω ρηματικές φράσεις;

**3ο Θέμα**: Σύμφωνα με το κείμενο, το θέατρο είναι ακόμη ένα μέσο για τη δημιουργία δυνατών ανθρώπινων σχέσεων. Στηρίξτε την παραπάνω άποψη περιλαμβάνοντας στα επιχειρήματά σας και το σχολικό θέατρο. Το κείμενό σας θα δημοσιευτεί στη σχολική εφημερίδα.

 Καλή επιτυχία

 Πολυζωγοπούλου Ελένη, ΠΕ02